钦定古今图书集成/明伦汇编/氏族典/第072卷 > 朱安泛
## 钦定古今图书集成/明伦汇编/氏族典/第072卷 > 朱安泛

按《名山藏分藩记》：周惠王子庶人安泛封平乐。惠王
世子，其庶长子安㶇，安泛与安涘以次受封。惠王安
静不事事，安㶇专权嗜利，与安涘、安泛等竞置囹圄，
刑具集，亡赖为私人，击断无讳，而安泛为甚。惠王戒
安㶇不从，王怒安泛，因而倾安㶇，奏请废之。安㶇亦
持安泛不法事，欲上告。惠王薨，群小恶安泛于安㶇，
安㶇奏“安泛私坏宗庙社稷仪仗，染作诸坛库，奸庶
母，殴死人。安泛亦诬奏世子以膳毒惠王，通惠王妾
服中作戏。”下镇、巡官案验，会赦。顷之，安㶇死。安泛侵
陵安㶇妃殊甚。孝宗十三年命太监魏忠、刑部侍郎
何鉴往案。安泛恐益持世子毒杀惠王事，并诬安㶇
妃淫乱，所连逮千馀人。鉴等还奏，上削《安泛》爵，降为
庶人，幽高墙，除其封。